钦定古今图书集成/明伦汇编/官常典/第479卷 > 破六韩常
## 钦定古今图书集成/明伦汇编/官常典/第479卷 > 破六韩常

按《北齐书》本传：“常字保年，附化人，匈奴单于之裔也。
右谷蠡王潘六奚没于魏，其子孙以潘六奚为氏，后
人讹误，以为破六韩。世领部落，其父孔雀，世袭酋长。
孔雀少骁勇，时宗人拔陵为乱，以孔雀为大都督、司
徒、平南王。孔雀率部下一万人降于尔朱荣，诏加平
北将军、第一领民酋长，卒。常沉敏有胆略，善骑射，累”
迁平西将军。高祖起义，常为附化守，与万俟受洛干
东归。高祖嘉之，上为抚军，与诸将征讨。又从高祖攻
击诸寇，累迁车骑大将军、开府，封平阳公，除洛州刺
史。常启世宗曰：“常自镇河阳以来，频出关口、太谷二
道，北制已北，洛州已南，所有要害，颇所知悉。而太谷
南口去荆路逾一百，经赤工坂，是贼往还东西大道，
中间旷绝一百五十里，贼之粮饟，唯经此路。愚谓于
彼选形胜之处，营筑城戍，安置士马，截其远还，自然
不能更有行送。”世宗纳其计，遣大司马斛律金等筑杨志、百家、呼延三镇。常秩满，还晋阳，拜太保、仓州刺
史。卒，赠尚书令、司徒公、太傅、第一领民酋长、假王，谥
曰忠武。